Δημογραφία της Μαλαισίας

Η Μαλαισία είναι μια χώρα με ενδιαφέρουσα δημογραφία, και έχει μια μεγάλη ποικιλία εθνών. Σύμφωνα με εκτίμηση της μαλαισιανής κυβέρνησης για το 2024 ζουν περίπου 34.100.000 άνθρωποι στη χώρα. Σύμφωνα με την απογραφή του 2020, ζούσαν 32.447.385 κάτοικοι συμπεριλαμβανομένων των μη Μαλαισιανών πολιτών που ζούσαν στη χώρα, και έτσι η Μαλαισία ήταν η 43η πολυπληθέστερη χώρα στον κόσμο. Παρότι είναι μεγαλύτερη, στην Ανατολική Μαλαισία ζουν μόνο περίπου 6 εκατομμύρια άνθρωποι, ενώ στην Ηπειρωτική Μαλαισία ζουν πάνω από 25 εκατομμύρια άνθρωποι.   Η κατανομή του πληθυσμού είναι άνιση, με περίπου το 79% των πολιτών της χώρας να κατοικούν στην ηπειρωτική Μαλαισία, η οποία έχει έκταση 131.598 τετραγωνικών χιλιόμετρων, καταλαμβάνοντας λιγότερο από το 40% της συνολικής έκτασης της Μαλαισίας. Η πλειοψηφία του πληθυσμού είναι Μαλαίοι και διάφορες γηγενείς εθνότητες της ηπειρωτικής και ανατολικής Μαλαισίας με σημαντικές μειονότητες Κινέζων και Ινδών.

Ο πληθυσμός της Μαλαισίας αυξάνεται, αν και με χαμηλότερο ρυθμό απ'ότι στο παρελθόν. Σύμφωνα με τις προβλέψεις που βγήκαν από την απογραφή του 2010, τα ποσοστά γονιμότητας των 3 μεγαλύτερων Μαλαισιανών ομάδων είναι τα εξής: Μαλαισιανοί/Μπουμιπούτρα: 2,4 παιδιά ανά γυναίκα, Κινέζοι: 1,4 παιδιά ανά γυναίκα και Ινδοί: 1,8 παιδιά ανά γυναίκα. Τα ποσοστά γονιμότητας των Μαλαισιανών είναι κατά 40% πιο πάνω από αυτά των Ινδών και 56% πιο πάνω από αυτά των Κινέζων. Οι προβλέψεις πληθυσμού του 2023 έδειξαν ότι οι Μαλαίοι και οι Μπουμιπουτέρα (γηγενείς κάτοικοι της Μαλαισίας, οι οποίοι δεν είναι Μαλαίοι αλλά κατάγονται από άλλες εθνότητες της ηπειρωτικής ή ανατολικής Μαλαισίας) αποτελούν συνολικά το 69.9% του συνολικού πληθυσμό, οι Κινέζοι το 22.8% και οι Ινδοί το 6.6%. Το 1957 ο πληθυσμός των Κινέζων έφτανε το 40% του πληθυσμού της Μαλάγιας, αν και τριπλασιάστηκε από το 1957 έως το 2017 φτάνοντας από τα 2.4 (μόνο στην Μαλάγια, που περιλάμβανε μόνο την ηπειρωτική Μαλαισία) στα 6.6 εκατομμύρια άτομα (σε όλη τη χώρα και όχι μόνο στην ηπειρωτική Μαλαισία) στο διάστημα αυτό. Ο λόγος για την μείωση του ποσοστού των Κινέζων είναι επειδή ο πληθυσμός των Μαλαίων έφτασε από τα 3.1 εκατομμύρια το 1957 στα 15.5 εκατομμύρια το 2017.

 Δημογραφικές τάσεις και βασικά στοιχεία 
Οι αρχές διενήργησαν απογραφή πληθυσμού το 1970, το 1980, το 1991, το 2000, το 2010 και το 2020. Ο πληθυσμός της χώρας είναι περίπου 32.4 εκατομμύρια κάτοικοι σύμφωνα με τον απολογισμό του 2020. Η κατανομή του πληθυσμού είναι εξαιρετικά άνιση, με περίπου 27 εκατομμύρια κατοίκους να ζουν στην ηπειρωτική Μαλαισία. Το 74.7% του πληθυσμού ζει στις αστικές περιοχές. Λόγω της ανάγκης της οικονομίας για εργατικά χέρια, εκτιμάται ότι στη χώρα ζουν πάνω από 3 εκατομμύρια μετανάστες εργαζόμενοι, δηλαδή περίπου το ένα δέκατο του πληθυσμού. Οι ακριβείς αριθμοί των μεταναστών που ζουν στη Μαλαισία είναι άγνωστοι: υπάρχουν ένα εκατομμύριο νόμιμοι μετανάστες και ίσως ακόμη ένα εκατομμύρια μετανάστες χωρίς τα απαραίτητα χαρτιά. Στην πολιτεία Σαμπάχ των 2.7 εκατομμυρίων ανθρώπων περίπου 700.000 κάτοικοι είναι μετανάστες χωρίς χαρτιά ή μένουν παράνομα στη χώρα. Τοπικές ΜΚΟ εκτιμούν ότι από τους 3 εκατομμύρια κατοίκους, οι 2 είναι παράνομοι μετανάστες. 

Επιπλέον, σύμφωνα με την Παγκόσμια Έρευνα Προσφύγων του 2008, που δημοσιεύθηκε από την Επιτροπή Προσφύγων και Μεταναστών των ΗΠΑ, η Μαλαισία φιλοξενεί έναν πληθυσμό προσφύγων και αιτούντων άσυλο που αριθμεί περίπου 155.700 άτομα. Υπάρχουν περίπου 70.500 πρόσφυγες και αιτούντες άσυλο από τις Φιλιππίνες, 69.700 από τη Βιρμανία και 21.800 από την Ινδονησία. Η επιτροπή αυτή ονόμασε τη Μαλαισία ως ένα από τα δέκα χειρότερα μέρη στα οποία μπορεί να ζήσει ένας πρόσφυγας επειδή η χώρα έχει θέσει διακρίσεις εναντίον τους. Έχουν υπάρξει καταγγελίες ότι η Μαλαισιανή κυβέρνηση προωθεί απελαθέντες σε λαθροδιακινητές, σύμφωνα με αναφορά του 2007. Επίσης υπάρχουν αναφορές ότι η Μαλαισία χρησιμοποιεί τις Λαϊκές Εθελοντικές Δυνάμεις για να επιβάλει το νόμο για τη μετανάστευση.
Ο πληθυσμός είναι σχετικά νεανικός, με την διάμεση ηλικία των Κινέζων όμως να είναι αρκετά μεγαλύτερη καθώς η γεννητικότητα τους έχει υποχωρήσει αρκετά κάτω από το 1 παιδί ανά γυναίκα, ενώ των Μαλαίων είναι λίγο πιο κάτω από τα δύο.

 Παραπομπές 


Μαλαισια